2. ปัจจัยความเสี่ยง

2.1 ความเสี่ยงด้านกลยุทธ์ (Strategic Risk) หมายถึง
ความเสี่ยงที่เกิดจากการกำหนดนโยบาย แผนกลยุทธ์ แผนการดำเนินงาน
และการนำไปปฏิบัติอย่างไม่เหมาะสม หรือไม่สอดคล้องกับปัจจัยภายในและสภาพแวดล้อมภายนอก

บริษัทฯ ป้องกันความเสี่ยงที่จะมีเงินกองทุนลดลง จนขยายงานไม่ได้ตามเป้าหมาย
โดยกำหนดอัตราเบี้ยประกันภัยให้เหมาะสมกับความเสี่ยง
ทำสัญญาประกันภัยต่อกับบริษัทรับประกันภัยต่อ เพื่อกระจายความเสี่ยง
ทั้งลงทุนซื้อตราสารทางการเงินด้วยความระมัดระวัง

นอกจากนี้พยายามยกระดับการให้บริการ เพื่อสนับสนุนการขยายงานให้บรรลุเป้าหมายในแผนกลยุทธ์
โดยเฉพาะอย่างยิ่งในเรื่องการจ่ายค่าสินไหมทดแทน ซึ่งต้องครบถ้วนและรวดเร็ว
โดยนำเอาระบบคอมพิวเตอร์มาใช้ในการอนุมัติและการจ่ายค่าสินไหมทดแทน ทั้งฝึกอบรมพนักงาน
ให้เข้าใจในเรื่องกรมธรรม์ประเภทต่างๆ เพื่อไม่ให้มีการจ่ายค่าสินไหมทดแทนล่าช้า หรือผิดพลาด
ซึ่งคณะกรรมการบริษัทฯ ได้จัดตั้งคณะอนุกรรมการจัดการค่าสินไหมทดแทน
เพื่อให้เกิดความมั่นใจได้ว่า จะมีการดำเนินการที่เหมาะสมในเรื่องดังกล่าว

2.2 ความเสี่ยงด้านเครดิต (Credit Risk) หมายถึง
ความเสี่ยงที่เกิดจากคู่สัญญาไม่สามารถปฏิบัติตามภาระที่ตกลงไว้กับบริษัทฯ
รวมถึงโอกาสที่คู่สัญญาจะถูกปรับลดอันดับความเสี่ยงด้านเครดิต

บริษัทฯ จัดการความเสี่ยงโดยซื้อตราสารหนี้ที่มีคุณภาพ
นอกจากนี้แนะนำลูกหนี้เบี้ยประกันภัยรถยนต์ปฏิบัติตามหลัก Cash Before Cover โดยเคร่งครัด
เป็นผลให้ลูกหนี้เบี้ยประกันภัยที่ได้รับการประเมินโดยนายทะเบียน ณ สิ้นปี 2554 มีจำนวนร้อยละ
89.1 ของลูกหนี้เบี้ยประกันภัยราคาบัญชี ซึ่งดีกว่าข้อกำหนดของสำนักงาน คปภ.
ที่ว่าสัดส่วนดังกล่าวต้องไม่น้อยกว่าร้อยละ 75

นอกจากนี้บริษัทฯ มีนโยบายที่จะทำสัญญาประกันภัยต่อกับบริษัทรับประกันภัยต่อที่มีฐานะมั่นคง
เพื่อลดความเสี่ยงที่จะเกิดจากการผิดนัดชำระเงินของบริษัทรับประกันภัยต่อ

2.3 ความเสี่ยงด้านการตลาด (Market Risk) หมายถึง
ความเสี่ยงที่เกิดจากการเปลี่ยนแปลงของราคาตลาดของสินทรัพย์ที่ลงทุน และอัตราดอกเบี้ย

คณะกรรมการบริษัทฯ จัดตั้งคณะกรรมการลงทุน เพื่อกำหนดนโยบายเรื่อง
การลงทุนประกอบธุรกิจอื่น
เพื่อลดความเสี่ยงที่เกิดจากความผันผวนของราคาของตราสารหนี้และตราสารทุน ฯลฯ
ที่แปรปรวนตามอัตราดอกเบี้ยและปัจจัยทางเศรษฐกิจอื่นๆ
คณะกรรมการลงทุนได้ติดตามสภาวะเศรษฐกิจและอัตราดอกเบี้ย ฯลฯ อย่างใกล้ชิด
กำหนดวงเงินในการลงทุนในตราสารประเภทต่างๆ กระจายความเสี่ยง
และให้ความสำคัญกับหุ้นที่มีพื้นฐานดีและจ่ายเงินปันผล
เพื่อมิให้ได้รับผลกระทบจากสภาวะเศรษฐกิจที่ผันผวนมากเกินไป

2.4 ความเสี่ยงด้านปฏิบัติการ (Operational Risk) หมายถึง
ความเสี่ยงที่เกิดจากความล้มเหลว ความไม่เพียงพอ หรือความไม่เหมาะสมของบุคลากร
กระบวนการปฏิบัติงานภายใน ระบบงาน หรือเกิดจากเหตุปัจจัยภายนอก

บริษัทฯ ลดความเสี่ยงโดยจัดการฝึกอบรมและพัฒนาพนักงานบริษัท
ให้มีความรู้และมีประสิทธิภาพในการทำงาน

นอกจากนี้ลดความเสี่ยงที่เกิดจากความล้มเหลว ความไม่เหมาะสม และ/หรือ
ความไม่เพียงพอของระบบคอมพิวเตอร์ โดยมีการดูแลรักษาข้อมูล และการทำงานของระบบหลัก
(Core System) มีการสำรองข้อมูลทุกวันทำการ และมีแนวทางตอบสนองเหตุการณ์ในกรณีฉุกเฉิน
เพื่อให้ระบบคอมพิวเตอร์สามารถทำงานได้อย่างต่อเนื่อง

2.5 ความเสี่ยงด้านการประกันภัย (Insurance Risk) หมายถึง
ความเสี่ยงที่เกิดจากความผันผวนของความถี่ ความรุนแรง
และเวลาที่เกิดความเสียหายที่เบี่ยงเบนจากสมมติฐานที่ใช้ในการกำหนดอัตราเบี้ยประกันภัย
การคำนวณเงินสำรอง และการพิจารณารับประกันภัย

บริษัทฯ จัดการความเสี่ยงโดยกำหนดเงื่อนไขและอัตราเบี้ยประกันภัยจากการพิจารณาสถิติ
หรือข้อมูลที่เกี่ยวข้องกับความเสี่ยง และมีการสำรวจภัยก่อนรับประกันภัย
ทั้งมอบหมายให้นักคณิตศาสตร์ประกันภัยทำการคำนวณจำนวนเงินสำรองที่เกี่ยวข้องด้วย

นอกจากนี้ยังดำเนินการโอนความเสี่ยงภัยไปให้ผู้รับประกันภัยต่อ ที่มีฐานะการเงินที่มั่นคง
เพื่อให้มีความพร้อมที่จะจ่ายค่าสินไหมทดแทน
โดยไม่มีผลกระทบต่อความมั่นคงทางการเงินของบริษัทฯ

อนึ่ง คณะกรรมการบริษัทฯ ได้จัดตั้งคณะอนุกรรมการพิจารณาการรับประกันภัย
เพื่อการกำหนดราคาและพิจารณารับประกันภัยมีความเหมาะสม

2.6 ความเสี่ยงด้านสภาพคล่อง (Liquidity Risk) หมายถึง ความเสี่ยงที่เกิดจากการที่บริษัทฯ
ไม่สามารถชำระหนี้สินและภาระผูกพันเมื่อถึงกำหนด
เนื่องจากไม่สามารถเปลี่ยนสินทรัพย์เป็นเงินสดได้
ทั้งดำรงสินทรัพย์สภาพคล่องเป็นจำนวนที่น้อยเกินไป

บริษัทฯ ลดความเสี่ยงโดยดำรงสินทรัพย์ที่มีสภาพคล่อง
เป็นจำนวนมากกว่าสำรองและหนี้สินตามสัญญาประกันภัย